白居易
和望晓
休吟稽山晚，听咏秦城旦。
鸣鸡初有声，宿鸟犹未散。
丁丁漏向尽，冬冬鼓过半。
南山青沉沉，东方白漫漫。
街心若流水，城角如断岸。
星河稍隅落，宫阙方轮焕。
朝车雷四合，骑火星一贯。
赫奕冠盖盛，荧煌朱紫烂。
沙堤亘蟆池，市路绕龙断。
[子城东北低下处，旧号虾蟆池。]
白日忽照耀，红尘纷散乱。
贵教过客避，荣任行人看。
祥烟满虚空，春色无边畔。
鹓行候晷刻，龙尾登霄汉。
台殿暖宜攀，风光晴可玩。
草铺地茵褥，云卷天帏幔。
莺杂佩锵锵，涨饶衣粲粲。
何言终日乐，独起临风叹。
叹我同心人，一别春七换。
相望山隔碍，欲去官羁绊。
何日到江东，超然似张翰。